Predkladacia správa

Návrh zákona, ktorým sa mení a dopĺňa zákon č. 222/2004 Z.z. o dani z pridanej hodnoty v znení neskorších predpisov, predkladá Ministerstvo financií SR na rokovanie vlády SR na základe Plánu legislatívnych úloh vlády SR na rok 2007.

V súvislosti so vstupom Slovenskej republiky do Európskej únie nadobudla 1. mája 2004 účinnosť nová právna úprava dane z pridanej hodnoty - zákon č. 222/2004 Z.z. o dani z pridanej hodnoty, ktorý bol doposiaľ šesťkrát novelizovaný. Platná právna úprava dane z pridanej hodnoty preberá predpisy Európskych spoločenstiev/Európskej únie, ktoré upravujú uplatňovanie dane z pridanej hodnoty. Ide predovšetkým o sekundárnu legislatívu ES/EÚ, konkrétne Smernicu Rady 2006/112/ES o spoločnom systéme dane z pridanej hodnoty v platnom znení, ktorá je základnou smernicou upravujúcou uplatňovanie dane z pridanej hodnoty v Európskej únii, a ostatné smernice uvedené v transpozičnej prílohe zákona.

Zámerom novely zákona o dani z pridanej hodnoty je na základe poznatkov z praxe odstrániť nejednoznačnosť niektorých ustanovení zákona o dani z pridanej hodnoty, upresniť ustanovenia, pri ktorých sa ukázalo, že nie sú v úplnom súlade so smernicou Rady 2006/112/ES o spoločnom systéme dane z pridanej hodnoty, precizovať niektoré ustanovenia zákona na základe judikatúry Súdneho dvora Európskych spoločenstiev, a tak zabezpečiť ich správnu aplikáciu v praxi, zaviesť niektoré zjednodušenia uplatňovania dane z pridanej hodnoty, ktoré umožňuje smernica Rady 2006/112/ES, a transponovať ustanovenia článkov uvedených v čl. 412 cit. smernice. Významnou zmenou je zavedenie nového systému pri zdaňovaní zálohovaných obalov na nápoje (vratných fliaš). 

Návrh zákona bude mať negatívny dopad na príjmy štátneho rozpočtu z dôvodu zavedenia nového systému pri zdaňovaní zálohovaných obalov na nápoje (vratných fliaš) vo výške 18 mil. Sk v roku 2008 a 10 mil. Sk v roku 2009. Akruálny výpadok výnosu dane z pridanej hodnoty z dôvodu rozšírenia zoznamu tovarov so zníženou sadzbou dane 10 % o zdravotnícke pomôcky pre inkontinentných pacientov sa odhaduje pre rok 2008 vo výške 183 mil. Sk (hotovostný výpadok 168 mil. Sk), pre rok 2009 vo výške 195 mil. Sk (hotovostný výpadok 194 mil. Sk) a pre rok 2010 vo výške 207 mil. Sk (hotovostný výpadok 206 mil. Sk).

	Návrh zákona nemá environmentálny vplyv, ani vplyv na zamestnanosť a podnikateľské prostredie. Návrh zákona nebude mať dopad na rozpočty obcí alebo rozpočty vyšších územných celkov, nebude mať vplyv na zamestnanosť, ani na tvorbu pracovných miest.

	Návrh zákona bol predmetom medzirezortného pripomienkového konania, v rámci ktorého bol zaslaný pripomienkujúcim subjektom. Pripomienky boli do návrhu zákona zapracované a návrh zákona sa predkladá na rokovanie vlády Slovenskej republiky bez rozporov.